
ΔΕΛΤΙΟ ΤΥΠΟΥ
«Έκτακτα Μέτρα Βιοασφάλειας και Οδηγίες Διακίνησης και Απολύμανσης Ζωοτροφών στις Εγκαταστάσεις για την Αποτροπή της Ευλογίας των αιγοπροβάτων»
 
Από τη Διεύθυνση Αγροτικής Ανάπτυξης (Δ.Α.Α.) της Περιφερειακής Ενότητας Θεσπρωτίας ανακοινώνεται ότι, κατόπιν της επιβεβαίωσης νέων εστιών Ευλογιάς των αιγοπροβάτων στην Ελληνική επικράτεια και της επίσημης οριοθέτησης της Π.Ε. Θεσπρωτίας ως Απαγορευμένης Ζώνης (Περαιτέρω Απαγορευμένη Ζώνη), κρίνεται υποχρεωτική η άμεση λήψη αυστηρών μέτρων προστασίας.
Όλοι οι κτηνοτρόφοι της Π.Ε. Θεσπρωτίας, με ιδιαίτερη έμφαση τους παραγωγούς που παράγουν οι ίδιοι ζωοτροφές για τις ανάγκες των εκτροφών τους, οφείλουν να εφαρμόζουν σχολαστικά προγράμματα καθαρισμού και απολύμανσης, καθώς ο ιός παρουσιάζει εξαιρετική ανθεκτικότητα στο περιβάλλον.
Βασικός Κανόνας:	Ο Σχολαστικός Καθαρισμός
Η απολύμανση είναι αποτελεσματική μόνο μετά από σχολαστικό μηχανικό καθαρισμό. Πριν την εφαρμογή οποιουδήποτε χημικού σκευάσματος, πρέπει να απομακρύνονται πλήρως υπολείμματα τροφών, οργανικά υλικά, στρωμνή και σκόνες. Ο ιός εξουδετερώνεται εύκολα από κοινά απορρυπαντικά (π.χ. δωδεκυλοθειικό νάτριο) με ελάχιστο χρόνο επαφής τα 10 λεπτά.
Εγκεκριμένα Απολυμαντικά Προϊόντα, Αραιώσεις και Χρόνοι Επαφής
Για την απολύμανση των χώρων αποθήκευσης ζωοτροφών, των εργαλείων και των οχημάτων μεταφοράς, πρέπει να χρησιμοποιούνται αποκλειστικά εγκεκριμένα σκευάσματα στις εξής αναλογίες:
1. Υποχλωριώδες νάτριο (NaOCl / Υγρή Χλωρίνη):
· Αραίωση: Χρήση συμπυκνωμένου υγρού (10-12% διαθέσιμο χλώριο) σε αραίωση 1:5, ώστε να επιτευχθεί τελική συγκέντρωση 2-3% διαθέσιμου χλωρίου.
· Χρόνος Επαφής: 10 έως 30 λεπτά.
· Προσοχή: Η αποτελεσματικότητά του μειώνεται δραστικά παρουσία οργανικού υλικού, καθώς και σε ζεστό ή ηλιόλουστο περιβάλλον (θερμοκρασίες άνω των 15°C).
2. Υποχλωριώδες ασβέστιο (Ca(ClO)₂):
· Συγκέντρωση: Μορφή σκόνης, σε αναλογία 30 γραμμάρια ανά λίτρο νερού (2-3% διαθέσιμο χλώριο).
· Χρόνος Επαφής: 10 έως 30 λεπτά.
3. Μονοϋπερθειικό κάλιο (Virkon):
· Συγκέντρωση: Μορφή σκόνης, σε αναλογία 20 γραμμάρια ανά λίτρο νερού (2-3% διαθέσιμο χλώριο).
· Χρόνος Επαφής: 10 λεπτά. Θεωρείται εξαιρετικό απολυμαντικό, δραστικό ενάντια σε όλες τις οικογένειες ιών.
4. Υδροξείδιο του νατρίου (NaOH / Καυστική Σόδα):
· Συγκέντρωση: Μορφή κοκκίων (pellets), σε αναλογία 20 γραμμάρια ανά λίτρο νερού (τελική συγκέντρωση 2% w/v).
· Χρόνος Επαφής: 10 λεπτά.
· Προσοχή: Είναι εξαιρετικά αποτελεσματικό κατά των ιών και συνιστάται σε περιβάλλον με υψηλό οργανικό φορτίο, αλλά δεν πρέπει να χρησιμοποιείται παρουσία αλουμινίου ή των κραμάτων του.
5. Ανυδρίτης ανθρακικού νατρίου (Na₂CO₃):
· Συγκέντρωση: Μορφή σκόνης, 40 γραμμάρια ανά λίτρο νερού (4% w/v).
· Χρόνος Επαφής: 10 λεπτά. (Να χρησιμοποιείται κυρίως όταν δεν υπάρχουν διαθέσιμα άλλα απολυμαντικά, καθώς είναι διαβρωτικό για μέταλλα και σκυρόδεμα).
6. Ενώσεις Γλουταραλδεΰδης & Τεταρτοταγούς Αμμωνίου:
· Συγκέντρωση: Τελική συγκέντρωση 2% w/v.
· Χρόνος Επαφής: 10 έως 30 λεπτά. Καταστρέφουν αποτελεσματικά τον ιό επηρεάζοντας το λιπιδικό του περίβλημα.
Αυστηροί Περιορισμοί Διακίνησης Ζωοτροφών
Λόγω της ένταξης της περιοχής στην απαγορευμένη ζώνη, επισημαίνονται τα εξής:
· Απαγορεύεται αυστηρά η ανταλλαγή, πώληση ή οποιαδήποτε μετακίνηση χονδροειδών ζωοτροφών (άχυρα, σανός, μηδική κ.λπ.) από κτηνοτροφικές μονάδες προς άλλες εκμεταλλεύσεις.
· Κάθε όχημα που προσεγγίζει χώρους αποθήκευσης ή παραγωγής ζωοτροφών πρέπει να υφίσταται πλήρη απολύμανση των τροχών και του κάτω μέρους του αμαξώματος πριν την είσοδο και μετά την έξοδο από την εκμετάλλευση.
Για περισσότερες πληροφορίες ή οδηγίες σχετικά με τη διαδικασία απολύμανσης, οι ενδιαφερόμενοι μπορούν να επικοινωνούν με την Επόπτρια Κυκλοφορίας Ζωοτροφών, κ. Καννά Παναγιώτα, είτε στην έδρα της υπηρεσίας μας στο Τμήμα Φυτικής και Ζωικής Παραγωγής (γραφείο 39) είτε στο e-mail: p.kanna@php.gov.gr είτε στο τηλ.: 26653 60158.

